(Finnmark Dagblad) Politiet i Alta fikk lørdag kveld melding om en bevæpnet person i bysentrum og rykket ut. Etter hvert fikk de kontakt med en gruppe personer som drev med filminnspilling.

– «Våpenet», en AG-3, var så naturtro at man ikke visste at det var uekte før man tok i det, sier politiets operasjonsleder Geir Roar Nesbø.

De fire filmskaperne, alle i 20-årene, oppga til politiet på stedet at de har spurt om lov å drive filminnspilling, men politiets operasjonssentral er ikke blitt gjort oppmerksom på det.

– Vi har avsluttet den filmingen. Heldigvis var det ikke en reel situasjon, sier Nesbø.